Deväťdesiatka býva nie každodennou súčasťou života človeka, deväťdesiatka v trvaní a plnom nasadení školy je časom na zastavenie, zamyslenie, spomínanie a v skrytu duše aj na plánovanie ďalšej činnosti. Práve takýto okamih nastal aj v živote Strednej odbornej školy Jozefa Čabelku v Holíči.

Posledný októbrový deň sa niesol práve v duchu osláv existencie školy, ktorá svoju činnosť započala pred deväťdesiatimi rokmi vo vtedajšej mladej republike. V malom mestečku na Záhorí sa prvýkrát otvorili jej brány pre mladých ľudí, ktorí sa chceli venovať poľnohospodárstvu a vo vtedajšej Štátnej jednoročnej hospodárskej škole dosiahli potrebné vzdelanie. Škola sa postupne rozrastala, menila názvy, vychovávala mladých a potrebných ľudí pre spoločnosť, prispôsobovala sa podmienkam a postupne sa stala pevným pilierom poľnohospodárskeho školstva v našej republike. Nová doba priniesla nové požiadavky a škola bola nútená sa prispôsobiť. Nie vždy sa darilo, boli aj chvíle neistôt a ťažkostí, no nakoniec môžeme s uspokojením tvrdiť, že svoju novú tvár si škola našla. Zmeny v študijných odboroch, nové tváre v profesorskom zbore, nové nápady a usilovní študenti – to všetko dokázalo svoju životaschopnosť práve na oslave 90. výročia školy.

Pri takejto výnimočnej príležitosti sa vždy zídu výnimoční ľudia. Práve sám minister školstva, vedy, výskumu a športu SR, PhDr. Dušan Čaplovič, DrSc. predniesol slávnostný prípitok na Slávnostnej akadémii 90. výročia založenia školy v prítomnosti ďalších vzácnych hostí Ing. Miroslava Mihála, zo Sekcie regionálneho školstva, Ministerstva školstva, vedy, výskumu a športu SR, poslankyne NR SR, JUDr. Viery Kučerovej, podpredsedu TTSK, primátora mesta Holíč – PhDr. Zdenka Čambala, primátora mesta Skalica, Ing. Stanislava Chovanca, primátora mesta Gbely, Ing. Jozefa Hazlingera, riaditeľky odboru školstva a telesnej kultúry TTSK – PaedDr. Viery Suchanovej, prednostu Okresného úradu Skalica, bývalého riaditeľa školy– Ing. Mariana Honzu, CSc., bývalých riaditeľov školy – Ing. Richarda Poláka, Ing. Stanislava Kubíčka, bývalých a súčasných zamestnancov školy a ostatných pozvaných hostí.

A aké sú perspektívy „starej dámy“ Strednej odbornej školy Jozefa Čabelku v Holíči? Momentálne škola zabezpečuje štúdium v študijných odboroch ekonomika pôdohospodárstva, manažment regionálneho cestovného ruchu, sociálno-výchovný pracovník, operátor tlače a v novom študijnom odbore učiteľstvo pre materské školy a vychovávateľstvo. V budúcom roku sa predpokladá otvorenie nového odboru operátor kožiarenskej výroby. Študenti všetkých odborov majú vo svojich programoch úzke prepojenie na podmienky praxe v podnikoch a organizáciách Záhoria a aktívne sa zúčastňujú praxí. V škole je funkčných množstvo krúžkov ako dramatický krúžok, športový krúžok, krúžky zamerané na výučbu jazykov. Škola zabezpečuje získanie vodičského oprávnenia, vykonanie štátnej skúšky zo strojopisu, poľovníckeho oprávnenia.

Študenti školy sa aktívne zapájajú do olympiád, súťaží vyhlasovaných Ministerstvom školstva SR, Štátneho inštitútu vzdelávania a do súťaží v prednese poézie a prózy, kde dosahujú pekné a popredné umiestnenia.

A tak nám ostáva veriť, že deväťdesiatka tejto školy je štartom k ďalším desiatkam rokov existencie Strednej odbornej školy Jozefa Čabelku v Holíči.